CELEX: 32019D0434
Language: hu
Date: 2019-02-27 00:00:00
Title: A Bizottság (EU) 2019/434 határozata (2019. február 27.) a „Europe CARES – Inkluzív és minőségi oktatás a fogyatékossággal élő gyermekek számára” elnevezésű javasolt polgári kezdeményezésről (az értesítés a C(2019) 1545. számú dokumentummal történt)

19.3.2019   
               
               
                  HU
               
               
                  Az Európai Unió Hivatalos Lapja
               
               
                  L 75/103
               
            
         A BIZOTTSÁG (EU) 2019/434 HATÁROZATA
         (2019. február 27.)
         a „Europe CARES – Inkluzív és minőségi oktatás a fogyatékossággal élő gyermekek számára” elnevezésű javasolt polgári kezdeményezésről
         
            
               (az értesítés a C(2019) 1545. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,
         mivel:
         
                     (1)
                  
                  
                     A „Europe CARES – Inkluzív és minőségi oktatás a fogyatékossággal élő gyermekek számára” elnevezésű javasolt polgári kezdeményezés tárgya: „A fogyatékossággal élő gyermekek és felnőttek inkluzív oktatáshoz való joga az Európai Unióban.”
                  
               
                     (2)
                  
                  
                     A javasolt polgári kezdeményezés céljai a következők: „Több mint 70 millió uniós polgár él fogyatékossággal, és 15 millió gyermeknek van sajátos nevelési igénye. A fogyatékossággal élő gyermekek és felnőttek túlzott mértékű akadályokkal szembesülnek a minőségi és inkluzív oktatáshoz való joguk gyakorlása során. Sokukat szegregált intézményekben helyezik el, azok pedig, akik többségi oktatási intézményekben tanulnak, ritkán kapják meg a megfelelő segítséget. Felszólítjuk az Európai Bizottságot, hogy készítse el az inkluzív oktatás közös uniós keretéről szóló törvénytervezetet, amely biztosítja, hogy a korai beavatkozási szolgáltatások, az oktatás és a munkaerőpiacra való belépés terén egyetlen gyermek se maradjon le.”
                  
               
                     (3)
                  
                  
                     A javasolt polgári kezdeményezés melléklete kitér arra is, hogy milyen konkrét területek képezzék az inkluzív oktatás közös uniós keretének részét. Ezek a következő címszavak alá sorolhatók: „Korai beavatkozás, habilitáció és rehabilitáció”; „Azonosítás – Gyerekkereső – Felkérés – Kérésre”; „Megfelelő ingyenes közoktatás”; „Elutasítást tiltó rendelkezés”; „A szülők részvétele”; „Kevésbé korlátozó környezet”; „Személyre szabott oktatási terv”„Alternatív értékelési mechanizmusok és készségalapú bizonyítványok”; „Belépés a munkaerőpiacra”; „A megkülönböztetés tilalma”; „A tanárok személyes fejlődése és képzése”.
                  
               
                     (4)
                  
                  
                     Az Európai Unióról szóló szerződés (EUSZ) megerősíti az uniós polgárság intézményét, és tovább fokozza az Unió demokratikus működését többek között azáltal, hogy kimondja: minden polgárnak joga van ahhoz, hogy európai polgári kezdeményezés révén részt vegyen az Unió demokratikus életében.
                  
               
                     (5)
                  
                  
                     E cél elérése érdekében biztosítani kell, hogy az európai polgári kezdeményezés eljárásrendje és szükséges feltételei világosak, egyszerűek, felhasználóbarátak és az eszköz jellegével arányosak legyenek, hogy ezáltal bátorítsák a polgárok részvételét és elérhetőbbé tegyék az Uniót.
                  
               
                     (6)
                  
                  
                     A Szerződések a végrehajtás céljából rendelkeznek az alábbiak elfogadásáról:
                     
                                 —
                              
                              
                                 az Európai Unió működéséről szóló szerződés (EUMSZ) 19. cikkének (1) bekezdése szerint a fogyatékosság alapján történő megkülönböztetés elleni küzdelmet célzó jogi aktusok;
                              
                           
                                 —
                              
                              
                                 a tagállamok oktatási rendszereit egyaránt érintő kérdésekre vonatkozó információ- és tapasztalatcsere fejlesztése céljából a Tanács vagy más jogi aktusok ajánlásai, amelyek ösztönző intézkedéseket fogadnak el a tagállami intézkedések támogatására, koordinálására vagy kiegészítésére, kizárva azonban a tagállamok törvényi, rendeleti és közigazgatási rendelkezéseinek bármilyen összehangolását az EUMSZ 165. cikke (2) bekezdésének negyedik franciabekezdése és (4) bekezdése alapján;
                              
                           
                                 —
                              
                              
                                 a szakmai alapképzés és továbbképzés javítása céljából a munkaerőpiaci szakmai beilleszkedés és újrabeilleszkedés megkönnyítése érdekében a Tanács vagy más jogi aktusok ajánlásai, kizárva azonban a tagállamok törvényi, rendeleti és közigazgatási rendelkezéseinek bármilyen összehangolását az EUMSZ 166. cikke (2) bekezdésének második francia bekezdése és (4) bekezdése alapján.
                              
                           
               
                     (7)
                  
                  
                     Fenti okokból a javasolt polgári kezdeményezés a rendelet 4. cikke (2) bekezdésének b) pontja értelmében nem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (8)
                  
                  
                     Ezen túlmenően a rendelet 3. cikkének (2) bekezdésével összhangban létrehozták a polgári bizottságot, és kijelölték a kapcsolattartó személyeket, továbbá a javasolt polgári kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az EUSZ 2. cikkében foglalt értékeivel.
                  
               
                     (9)
                  
                  
                     A „Europe CARES – Inkluzív és minőségi oktatás a fogyatékossággal élő gyermekek számára” elnevezésű javasolt polgári kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Europe CARES – Inkluzív és minőségi oktatás a fogyatékossággal élő gyermekek számára” elnevezésű javasolt polgári kezdeményezés ezúton nyilvántartásba vételre kerül.
         
         
            2. cikk
            Ez a határozat 2019. március 4-én lép hatályba.
         
         
            3. cikk
            E határozat címzettjei a „Europe CARES – Inkluzív és minőségi oktatás a fogyatékossággal élő gyermekek számára” elnevezésű javasolt polgári kezdeményezés szervezői (a polgári bizottság tagjai), akiket kapcsolattartó személyként Maria Madalina TURZA és Violeta GIURGI képvisel.
         
         
            Kelt Brüsszelben, 2019. február 27-én.
            
               
                  a Bizottság részéről
               
               Frans TIMMERMANS
               
                  alelnök
               
            
         
         
            (1)  HL L 65., 2011.3.11., 1. o.